Eyvind Vesselbo (V), 2004-01-22:
Vi har et returpantsystem, som fungerer rigtig godt.
Med en returprocent på omkring 82 har vi nået en effektivitet, som betyder, at befolkningen har taget systemet til sig.
Man afleverer flasker og dåser, betaler pant og får pengene tilbage.
Hvad mere kan vi så forlange?
På grund af succesen kunne vi ønske os, at der kom flere flasker med i systemet.
Derfor har vi netop for et par dage siden indgået en aftale, hvor regeringen og Dansk Folkeparti er blevet enige om at udvide ordningen med de såkaldte vin- og spiritusbaserede alkoholsodavand.
Disse flasker er vokset voldsomt i antal i de seneste år, så der er en stor miljøgevinst ved at få disse med ind i returpantordningen.
I de to beslutningsforslag foreslås en række andre flasker medtaget i ordningen, og der er ingen tvivl om, at jo flere former for emballage der er med i ordningen, jo bedre kunne det være for miljøet, fordi man på den måde begrænser, at disse emballager ligger og flyder i naturen.
Det ville være en miljømæssig gevinst, hvis også plasticflasker til f.eks. kildevand indgik i ordningen, som bl.a. Kristendemokraterne har foreslået.
Men ministeren har jo lige i lange vendinger her forklaret, hvorfor plasticflaskerne til kildevand ikke er med, nemlig fordi Miljøstyrelsens eksperter har oplyst, at de er i tvivl om, hvorvidt det er lovligt i henhold til EU-lovgivningen at lade plasticflaskerne til kildevand indgå i ordningen. Jeg er nødt til at henholde mig til de eksperter, som rådgiver på det her område, og det er i det her tilfælde eksperterne i Miljøstyrelsen.
Når de siger, at de er i tvivl om, hvorvidt det kan lade sig gøre, hvis vi vil overholde miljølovgivningen i EU, så må jeg jo følge det råd, idet jeg jo ikke vil være med til her i Folketinget at omgå lovgivning i EU. Men jeg vil samtidig sige, at når Miljøstyrelsens folk melder klar bane på det her område, vil jeg være den første til at tage sagen op igen og foreslå, at plasticflasker til kildevand indgår i ordningen.
Problemet, som Miljøstyrelsen påpeger, er, at man ikke må skelne mellem forskellige former for emballage til kildevand, altså tage nogle med og udelade andre.
Hvis en form for emballage skal med, så skal alle inden for det samme drikkevandsområde med.
Det er her problemet opstår.
Ministeren gav nogle forklaringer på, hvordan det kan lade sig gøre, men jeg synes, det er vigtigt, at vi får klarlagt helt og fuldt, hvordan det kan lade sig gøre, og om vi måske kan efterligne systemet fra Sverige.
Ud over de EU-retlige hensyn er der også nogle hygiejniske hensyn at tage vedrørende udvalget af emballage, som skal indgå i returpantsystemet.
Mælkekartoner samt flasker og kartoner til juice kunne jo f.eks. give nogle hygiejniske problemer ved at ligge i store stabler, efter at de er indsamlet.
Det synes jeg vi skal være glade over. Vi taler nemlig om en stor succeshistorie her.
Jeg synes, vi kan drøfte, hvor stor succesen skal være, ved at tage flere emballageformer ind i systemet, men vi kan ikke sætte spørgsmålstegn ved, om det her returpantsystem er en succes.
Med de ord vil jeg sige, at vi stemmer imod de to beslutningsforslag, men jeg glæder mig til den videre debat
om netop det her emne i udvalget.